**Т.Б. Трачери** (скратено од **Терористичка Банда Трачери**) е македонска рок група предводена од Кирчо Арсовски (вокал, гитара и главен автор на песните). Звукот на Т.Б. Трачери е лесно препознатлива мешавина на панк, гаражен рок и рокабили, над кој до полн израз доаѓаат морбидно циничните текстови на Арсовски. Сите албуми се снимени со Ален Хаџи-Стефанов(jazz radio) освен Шлагери од Содома во студио "the hidden dragon" kaj Братислав Зафировски - Брацо.

Почетоци
--------

На самиот премин од осумдесеттите во деведесеттите години од минатиот век во Куманово се појавува една мала група ентузијасти, а пред сè љубители на алтернативната поп-култура, кои под закрилата на Музичката младина на Куманово успеваат да протуркаат проект за издавање музичко списание, какво што не постоело до тој момент во Македонија, списанието „ММ". Двигателот на оваа и слични иницијативи што следувале, е младиот професор по англиски јазик, Љубиша Петрушевски. Тој набргу ќе го отвори и клубот „Sunrise", а нешто подоцна и поголемиот концертен простор „Ариел", но и започнува да организира група истомисленици со кои заедно патува по европските музички фестивали. Она што недостасувало во тој момент за да се извлече Куманово од долгогодишната музичка зачмаеност, се бендовите. Со оглед дека самиот не свирел, обидите ги насочува кон мотивирање на оној мал потенцијал на пријатели или свои ученици кај кои забележувал слични афинитети кон урбаната уметност. Кај Т.Б. Трачери, Љубиша се јавува како директен иницијатор за, од неформално и пријателско дружење и свирење гитара помеѓу формалниот уметник Синиша Цветковски-Шиљо (и еден од петчлената редакција на „ММ") и самоукиот поп-арттреш артист Кирчо Арсовски, да произлезе костурот на бендот што ќе биде саундтрак на македонската транзиција во деведесеттите години. Шиљо и Кирчо уште во почетокот на осумдесеттите години имале неколку бендови: Опоен Патлиџан, Уплашени и Глуви и други, но што и да создавале, останувало само помеѓу тие четири ѕида. Посериозен бил неименуваниот проект на Кирчо, од почетокот на деведесеттите години, кога заедно со својот пријател Шуменко, и ритам-машина, снима демо што е изгубен скапоцен камен на кумановската протопанк сцена, основа на она што по некоја година го апсолвираат како Т.Б. Трачери. Впрочем, помеѓу тие пет демо-траки се и првите верзии на подоцнежните мегахитови, *Скопје* и *Мрзу* *старци*. Сериозно навлечен на тоа демо ќе биде само Бубе, кој во 1994 година е доволно упорен во барањето ритам-секција што музички ќе го поддржи креативното лудило на Синиша и морбидно циничните текстови на Кирчо - и успева. На почетокот на мај Тони Станковски (бас-гитара) и Влатко Алексовски (тапани) ги слушаат насоките од Синиша и Кирчо и кон средината на истиот месец за првпат се искачуваат на сцена, на групна кумановска свирка, во клубот „Ариел". 

Звукот што произлегува од погонот на Т.Б. Трачери (скратено од *Терористичка Банда Трачери*) е лесно препознатлива мешавина на панк, гаражен рок и рокабили, над кој до полн израз доаѓаат живописните текстови на Арсовски.

Активност
---------

### 1995 - 1997

Првото посериозно концертно претставување го имаат во својот град, на првиот Летен фестивал во Куманово, на 23.6.1995, организиран од страна на Љубиша и Славе Трајковски (водител на музичката емисија на ТВ Куманово, „Рокотека"). Една од песните што ги изведуваат, *Генерали*, се појавува на компилациската касета од фестивалот, Летен Рок Фестивал ’95, што претставува и нивно прво појавување на носач на звук. Паралелно со касетата е објавена и видеокасета, прва во македонската дискографија, на која Т.Б. Трачери е застапен со две песни, покрај споменатата *Генерали* и *Готов си*. Митот за енергичен рокенрол-бенд започнува да се шири со голема брзина, па и скопските промотери нема да останат имуни на тоа. На 3 септември истата година за првпат и` се претставуваат на скопската публика, учествувајќи на фестивалот „Strip & Sound" во летниот клуб „Music Garden". Интерес за бендот ќе покаже и новоформираната издавачка куќа „Trot Records", која ги кани за учество на својот фестивал под етикета „Трот фест", одржан на 15.9.1995 во Куршумли ан, но зачудувачки е фактот дека соработката меѓу бендот и издавачката куќа никогаш нема да биде воспоставена. Наредната 1996 година бендот за првпат се претставува и пред публиката во Штип и тоа во два последователни настапи, едниот на 21 март заедно со Соломонов Печат, The Hip, Тотално Опуштање и други, во Домот на младите во Штип, како гостин на Рок Фест и следниот на 1 мај на големиот отворен фестивал во околината на Штип, едноставно наречен „Open Air Rock". Помеѓу овие два настапи, на 25.3.1996 за првпат јавно настапува, на прославата на 50-тата емисија на музичката емисија „Досие", на ТВ Сител, во живо. Таму за првпат јавно ја изведува песната *Kinky*. Песна што ја добива и поддршката на „Канал 103" и за краток период станува ултимативен хит на подземната генерација. Поддршката од „Канал 103" резултира и со покана за настап на роденденскиот концерт на радиото, на 23.5.1996. Неможноста да објават албум и покрај подршката што пристигнува од сите субјекти на сцената, делумно ќе ги демотивира и во следните две години бендот безмалку се повлекува во илегала, со повремени излети до Скопје, како оној за настап на фестивалот „Фетус", на 23.3.1997, заедно со Флукс. 

### 1998 - 2002

На 23.5.1998 групата повторно настапува во МКЦ, на промоцијата на првиот број на музичкото списание „Град". Ова ќе биде последниот заеднички концерт на оригиналната постава на Т.Б. Трачери. Во март 1999 година јавноста ја добива информацијата за промена во бендот, во однос на ритам-секцијата. Од тој момент нов тапанар е Андреј Атанасов-Еди (eкс Suns, Tank Warning Net), а нов басист е виничанецот Кирил Арсов (екс Скандал). Ентузијазмот за нов почеток е евидентен, па по стартните воигрувања на стариот материјал, членовите на бендот започнуваат и со подготовки за првото снимање албум. Како проба на сработеното им послужува фестивалот организиран на *Школка* во Градскиот парк, на 17.6.2000, на манифестацијата „10. мост – Фестивал на урбана култура". Зимата 2000 година, во киното во населбата Ѓорче Петров за само 2 часа се снимени 18 песни. Снимател на материјалот е Ален Хаџи-Стефанов, а од гости на снимањето забележани се само три девојки како придружни вокали: Сандра, Ема и Ана. Наредната година во септември ги објавува списанието за култура „Маргина" во својот 53. број. Албумот *Клати И Тркалај*, со оглед на седумгодишната плодна работа на бендот, е некој неофицијален албум на најголеми хитови, составен од веќе вртени песни на „Канал 103", како: *Мрзу старци*, *Стра ми е*, *She’s a bomb*, *Мама не ти дава* и *Kinky*. Нов андерграунд-хит ќе биде *Elton fucking John*. Дизајнот на изданието е, во основа, колаж изработен од Шиљо. Концертно материјалот го презентираат на мал клупски простор, „Lady Blue 2", на 21.2.2002. Првиот нареден поголем настап на бендот е на 12.4.2002, но од некои причини целиот фестивал, „Skopje Boom Festival", ќе помине без некој особен интерес во јавноста. Но затоа, пак, деби-албумот се распродава во рекордно време и бендот веќе размислува за повторна можност за снимање. Во подготовките за тоа ќе бидат прекинати кога „Канал 103" им се обраќа за поддршка во одбивање на лудата замисла на одговорните во МТВ за затворање на радиото.

### 2003

Летото 2003 година членовите на бендот повторно одлучуваат да снимат албум. Кирчо повторно има еден куп нов материјал од кој ќе издвојат 17 потенцијални хитови, и повторно со помош на Ален, овојпат во киното „*Фросина*" во МКЦ, ги снимаат за еден ден со делумни интервенции во домашното студио на Ален во Радишани. Овојпат придружни вокали се: Сандра, Ален и Марија. За првпат членовите на T.Б.

Албумот ќе исфрли уште дузина вонвременски искрени рокенрол-парчиња, како: *It came from other space*, *Чекам чериш*, *Вампира*. Промоцијата ја прават во МКЦ, со самостоен концерт на 20.12.2003 година. Тоа ќе биде и последниот концерт на Шиљо со Т.Б. Трачери.

### 2004 - 2010

На почетокот на 2004 година од бендот си заминува еден од основачите, Синиша. Од бендот во тој момент е излезен и Еди, па неговото место го зазема Атанас Алексов. Како нов вокал во бендот е промовирана и Александра Поповска. Оваа постава, на почетокот на 2005 година во студиото „The Hidden Dragon", во продукција на Братислав ЗафировскиБрацо, снима „само" 12 песни. Икона и спотот во режија на Дејан Пројковски ќе ја изнесат тежината на албумот *Шлагери Од Содома*. Но не смеат да се заборават ниту *Дона*, *Јети*, *Мама ај’ ме лажи* и други. По албумот бендот ќе се повлече во некој вид илегала, обидувајќи се да се консолидира од промените и од не баш сјајниот помин кај фановите на последниот материјал. Единствено појавување пред јавноста е на фестивалот во Прилеп, „Прилепски заговор", на 14.5.2005 и по две години како гости во емисијата „Ако никој не свири" на „Канал 103", на 22.4.2007 година. Во октомври 2008 година помеѓу фановите се слуша глас дека Т.Б. Трачери подготвува нов албум. Поставата е консолидирана. Еди повторно е зад тапаните, а како нов гитарист го промовираат младиот глумец од Куманово, Ивица Димитријевиќ. Оваа постава, со Александра Поповска како придружен вокал, го снима засега последниот албум на бендот. Промоцијата на албумот *Кинки* во Нервозна Џунгла се случува на 28.11.2009, со концерт во МКЦ, како дел од придружната програма на фестивалот „Таксират", заедно со младите бендови Beda Xpress и Noi53. Одбирајќи го начинот на концертна пасивност, појавувањата на сцена ќе се проретчат на само неколку годишно. На 26.6.2010 Т.Б. Трачери настапува на „Аларм за природата", а по неколку месеци, на 3.10.2010, и на фестивалот во нивниот град, „Crane Music Festival" во легендарната кумановска „Соколана". Таа година ја завршуваат со самостоен клупски настап во „Castro", на 10.11.2010. 

### 2011 - 2016

На 14.5.2011 настапуваат на „*20 години од Канал 103*" во МКЦ, на 12.8.2011 на фестивалот „AKTO 6" и на 25 август 2011 година настапуваат на фестивалот „Слободна зона" во Виница. 

Последниот албум го објавуваат во ноември 2011 година и го промовираат на главната сцена на фестивалот „Таксират", одржан на 3 декември, на неговото 13-то издание. Албумот содржи 16 песни и е повторно работен од страна на Ален. Дизајнот е дело на Кристина Божурска. Неколку дена по овој концерт, на 11.12.2011 концерт во живо на „Канал 103" во емисијата „Ако никој не свири". На почетокот на наредната година го имаат својот последен настап во Скопје, на 18.2.2012 како едни од учесниците во прославата организирана од страна на МКЦ, а под името „Роденден на уметноста во МКЦ". По овој настан информациите за какви било активности во таборот на Т.Б. Трачери едноставно нема. Кирил го прави проектот GreenFuzz а нешто подоцна и ја напушта Македонија. Ивица продолжува поинтензивно да работи на својот проект *СИЗ*, а по некоја година го формира и *RIB*. Шиљо долги години ќе се држи настрана од музиката, а од 2017 година сè погласно се шират гласините за негов соло проект. Кирчо, во годините што следат на јавноста и` претставува два проекта во кои е инволвиран: Цвеќето на Чичко Wolf, а во 2017 година и проектот *Комитаџи*. Имајќи интерес и во други полиња на уметноста, Кирчо започнува да го манифестира својот талент за видеоизраз. На 19.7.2013 во Кинотека на Македонија премиерно е прикажан долгометражниот игран филм, комедијата за пропаста на една осамена индивидуа, „Не ги сакам Велвет Андерграунд", по негово сценарио и во негова режија, па дури се појавува и во својство на актер, заедно со Мона Ди Кото.  Пред проекцијата со мини концерт ја претставува и групата Цвеќето на Чичко Wolf, која е и автор на музиката во филмот. По само 7 месеци, на 28.2.2014 уште еден негов филм, „Вечер", е промовиран во Кинотека на Македонија. Се работи за игран филм, комедија, аматерски обид на што поужасен начин да се пренесе атмосферата од филмовите на Џорџ Кјукор, во траењеод 104 минути, во кој играат: Горан Митиќ, Жарко Јовановиќ и Кирчо Арсовски. Последниот уметнички израз со кој и` се претстави на јавноста се случи на 19 септември 2016 година во Галеријата на Младинскиот културен центар, кога е поставена втората самостојна изложба на цртежи, но и неговите стрипови препознатливи по неговиот единствен кичтрач, треш, панк-рок стил.

Дискографија
------------

### Албуми

| Наслов | Носач на звук | Издавачка куќа | Година |
| --- | --- | --- | --- |
| Клати И Тркалај | CD | Маргина | 2001 |
| Купи Ме | CD | Трач Рекордс | 2003 |
| Шлагери Од Содома | CD | Bagi Music | 2005 |
| Кинки Во Нервозна Џунгла | CD | Кран | 2011 |

### Компилации

| Наслов | Носач на звук | Издавачка куќа | Година |
| --- | --- | --- | --- |
| V.A. - Летен Рок Фестивал ’95 / Генерали | MC | РТК | 1995 |
| V.A. - Летен Рок Фестивал ’95 / Готов си; Генерали | VHS | РТК | 1995 |
| V.A. - 103 Live / Promena | MC | Our Sound | 1996 |
| V.A. - 10 Мост – Фестивал На Урбана Култура / Мама не ти дава | CD | LIM-PID | 2000 |
| V.A. - ZBRC Compilation / Pizza (live) | MC | Nema Labavo! | 2001 |
| V.A. - Преку Таквото / She’s a bomb | CD | PAC Multimedia | 2001 |
| V.A. - Време Ритам 01 / Кога со Оскар Вајлд зборувавме за тебе | CD | Време | 2006 |
| V.A. - Ако Никој Не Свири...Во Живо На Стотројка / Знам дека не
ме сакаш; Дона  | CD | Stotrojka | 2008 |

Членови
-------

* Кирчо Арсовски - вокал, гитара, текстови
* Кирил Арсов - бас гитара, придружен вокал
* Андреј Анастасов Даскаловски - тапани, придружен вокал
* Ивица Димитријевиќ - гитара, придружен вокал

Придружни членови
-----------------

* Александра Поповска - придружен вокал
* Марија Арсова - придружен вокал

Поранешни членови
-----------------

* Тони Станковски - бас гитара, Влатко Алексовски - тапани, Атанас Алексов - тапани, Синиша Цветковски - гитара

Наводи
------

1. ↑  Филиповски, Тошо (2018 година). *Македонска рок енциклопедија (1963-2018)*. Скопје: Корпус Деликти Рекордс, Тошо Филиповски. стр. 347–349. Проверете ги датумските вредности во: `|year=` (help)